钦定古今图书集成/方舆汇编/职方典/第1484卷 > 《楚雄镇辖四府总图说》骆俨
## 钦定古今图书集成/方舆汇编/职方典/第1484卷 > 《楚雄镇辖四府总图说》骆俨

按：楚雄、姚安、蒙化、景东四府，南安州、镇、南州、楚雄、广
通、定远、定边、姚州、大姚八州县，皆总镇统辖汛地。东
至净莲寺，接“云南城守营塘汛；西至杉松湾，接大理
城守营塘汛；南至界牌，接临元镇塘汛；北至白沙滩，
接四川金沙江塘汛。”以上四至，周袤三千二百馀里，
楚镇之汛广兵单者此也。四府内仅蒙化一府，地居
腹里。离楚雄西三百六十里。右营分防官兵与大理
提标内地紧连，亦足供防御矣。若姚安府大姚县一
带，逼近金江，率多野人、西番等彝，出没叵测。其
地又皆深山大箐，悬崖峭壁，路多险阻，一遇有惊，遽
难深入，以故从前常有劫杀之扰。离楚雄西一百九
十里，中营分设官兵，与土同知协防犄角，是姚安为
楚北之要汛也。景东一府界连者乐、镇沅、威远等土
司，为西南之极边。蒲蛮、窝泥、摆彝等类，性皆桀骜，动
辄摽掠，素称难治。而又紧接哀牢大山之下，野贼狼
狈为奸，或互相仇杀，自古为患，离楚雄西南七百二
十里，多系层峦叠嶂，危崖邃谷，隘险多端。右营游击
与景府同城防范时谨”，是景东又为楚雄西南之要
汛也。至于楚雄一府，当滇西之冲，通省要道，南临鲁
魁、哀牢，迫近贼穴，峻岭千霄，密箐遮日，多系羊肠鸟
道，是以贼负固不服。如前年贼目李尚义盘踞哀牢
山、罢本劫抢石羊厂，又前年一耙田拒敌蛮黑山，又
前年擦捏复拒哀牢，逞凶漫干坝。李且埧劫抢牛羊
于扎笼邦麻节经临、楚二镇协剿，旋平旋起，为害两
迤，卒无宁岁。皆缘鼠辈恃山林之险，越岭登崖，若履
坦道，此出彼没，官兵追捉不及。虽几经设伏计擒，不
过暂时畏遁，久安则难。总惟扼险守要，镇静以制之
耳。今之楚雄南边一带，中营分防正南，左营分防东
南。由东南起，历南安、妥甸、雨竜、李海、邦、汉腊皮、平掌、
白苴坡、大厂、篾架、𥔲嘉、上、中、下三水箐，又添设界牌
一大汛，安兵二百名。右营分防西南定边、仰里、大卡、
撇罗，又添设福都一大汛，安兵二百名。自东南至西
南，绵亘千有馀里，设汛二十馀处。楚镇额设制兵二
千八百名，强半分守东南、正南、西南三面，皆扼哀牢
鲁魁贼彝出入门户，使贼进不能为害迤西退不能
滋扰。迤东加以各汛按月挨次游巡，会哨严密，贼之
窥伺伎俩绝无所施。故近年以来，丑类敛迹，村庄晏
然矣。楚雄东离滇省四百二十里，西离大理四百五
十里，居东西十八府之中，如磨心握机，东西赖以旋
转，为迤西九府之咽喉，迤东九府之屏翰，是一城而
关数十城之安危也。地虽居其中，而北有金沙长江，
南有鲁魁贼薮，藩篱之要，肘腋之忧，可不为保固金
汤计哉？再以形势接壤险要而论，金沙江自吐蕃发
源，由雪溪、雪山、丽江、永北、大姚、建昌入四川，而达荆
江，四时变幻，扬波靡常。此江在姚安府之西北，离楚
雄北四百八十里。更有大姚县，由浪巴铺龙街过金
沙江，路止三日，又与四川建昌连界，可资声援。若鲁
魁山贼巢在迤东新平、嶍峨交界，每迁徙无常，与哀
牢相为表里。离景东四百五十里，“离妥甸二百三十
里，离楚雄四百三十里。”昔之沿边扰害者，今已内安
而外攘矣。若哀牢自永昌发脉，由顺宁、威远、者乐、镇
沅、猛乐、摩沙、沅江而入交趾，绵亘数千里。楚镇安设
之篾架、𥔲嘉、界牌三汛，在此山之前面；福都、大卡撇
罗者千四汛，又在此山背后，皆野贼必由之要路。欲
知楚雄形势之冲险，惟视此金江、鲁魁、哀牢之迫近，
猓彝种类环绕之杂处，《总图》“《安边大略》，具于斯焉。